הפרסומים בכלי התקשורת אודות התעריפים הגבוהים של המרת מטבע חוץ בנמל התעופה בן גוריון גרמו לרשות שדות התעופה (רש"ת) לנקוט בצעד חריף - ביטול ההסכם עם חברת גלובל אקסצ'יינג', בעלת ההרשאה להמרת מטבע חוץ.
בשדה התעופה בן גוריון פועלות שתי חברות בתחום המרות המט"ח. בנק הפועלים שבו שערי ההמרה היו סבירים וחברת גלובל אקסצ'יינג'. בתקופה האחרונה נרשמו תלונות רבות מצד נוסעים ותיירים המגיעים לארץ שהתלוננו על התעריפים הבלתי סבירים בהמרת מטבע חוץ.
כך למשל, כאשר השער היציג של האירו עמד על 4.92 שקלים, קיבלו הנוסעים בנתב"ג 3.97 שקלים עבור המט"ח שבידם, כלומר ערך המטבע שלהם נשחק ב-19% בעקבות ההמרה.
בעקבות התלונות, החליטה רש"ת החליטה לצאת במכרז חדש בתחום המרות המט"ח בנתב"ג. החברה החדשה צפויה להיכנס לתוקף מתחילת חודש יולי. ברש"ת מציינים כי היא נקטה במספר צעדים כדי שהציבור יוכל להשוות את המחירים של החברות הפועלות ו-80% מהציבור בחר לבצע את ההמרה בבנק הפועלים.
רשות שדות התעופה נפגשה עם ראשי גלובל אקסצ'יינג' מספר פעמים ודרשה להציע לציבור מחירים סבירים. ראשי החברה התחייבו שבתקופת הביניים, שערי ההמרה והעמלות יהיו כמקובל בבנקים המרכזיים.